
Parlamentul European,
–	având în vedere comunicarea Comisiei din 30 octombrie 2024 intitulată „Comunicarea din 2024 privind politica de extindere a UE” (COM(2024)0690), însoțită de documentul de lucru al serviciilor Comisiei intitulat „Raportul pe 2024 privind Republica Moldova” (SWD(2024)0698),
–	având în vedere avizul Comisiei din 17 iunie 2022 privind cererea Republicii Moldova (denumită în continuare „Republica Moldova”) de aderare la Uniunea Europeană (COM(2022)0406) și documentul de lucru comun al serviciilor Comisiei din 6 februarie 2023 intitulat „Raport privind realizarea în practică a procesului de asociere de către Republica Moldova” (SWD(2023)0041),
–	având în vedere Regulamentul (UE) 2025/535 al Parlamentului European și al Consiliului din 18 martie 2025 de instituire a Mecanismului de reformă și creștere pentru Republica Moldova[footnoteRef:1], [1:  	JO L, 2025/535, 21.3.2025, ELI: http://data.europa.eu/eli/reg/2025/535/oj.] 

–	având în vedere rezoluțiile sale anterioare referitoare la Republica Moldova,
–	având în vedere raportul analitic al Comisiei din 1 februarie 2023 privind alinierea Republicii Moldova la acquis-ul UE (SWD(2023)0032),
–	având în vedere propunerea din 9 octombrie 2024 privind un regulament al Parlamentului European și al Consiliului de instituire a Mecanismului de reformă și creștere pentru Republica Moldova (COM(2024)0469),
–	având în vedere comunicarea Comisiei din 9 octombrie 2024 privind Planul de creștere pentru Republica Moldova (COM(2024)0470),
–	având în vedere concluziile Consiliului din 17 decembrie 2024 privind extinderea,
–	având în vedere vizita delegației Comisiei pentru afaceri externe în Republica Moldova în perioada 25-27 februarie 2025,
–	având în vedere articolul 55 din Regulamentul său de procedură,
–	având în vedere raportul Comisiei pentru afaceri externe (A10-0096/2025),
A.	întrucât, în urma cererii Republicii Moldova de aderare la UE din 3 martie 2022, Consiliul European i-a acordat statutul de țară candidată la 23 iunie 2022 și a decis ulterior, la 14 decembrie 2023, să deschidă negocierile de aderare;
B.	întrucât în iunie 2024 au început negocierile de aderare a Republicii Moldova la UE;
C.	întrucât Republica Moldova a organizat la 20 octombrie 2024 un referendum, al cărui rezultat a confirmat includerea în Constituția țării a obiectivului de aderare la UE, în pofida diferitelor forme de ingerință manipulatoare menită să destabilizeze țara, a finanțării ilicite a unor actori politici, a campaniilor de dezinformare și a atacurilor cibernetice;
D.	întrucât Acordul de asociere[footnoteRef:2], care include o zonă de liber schimb aprofundată și cuprinzătoare (AA/DCFTA), rămâne baza asocierii politice și a integrării economice dintre UE și Republica Moldova, iar cele două părți poartă periodic un dialog politic și economic, [2:  	Acord de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte, (JO L 260, 30.8.2014, p. 4, ELI: http://data.europa.eu/eli/agree_internation/2014/492/oj).] 

Progresele înregistrate în ceea ce privește reformele legate de aderarea la UE, în special în ceea ce privește statul de drept și guvernanța
1.	salută angajamentul exemplar al Republicii Moldova și progresele constante înregistrate în ceea ce privește reformele legate de aderarea la UE, în pofida provocărilor interne și externe semnificative, cum ar fi războiul de agresiune la scară largă inițiat de Rusia împotriva Ucrainei, fapt ce a făcut posibilă începerea negocierilor de aderare în iunie 2024, la o jumătate de an de la decizia corespunzătoare a Consiliului European din 14 decembrie 2023 și la mai puțin de doi ani de la cererea țării de aderare la UE, depusă la 3 martie 2022;
2.	recunoaște că relațiile dintre UE și Republica Moldova au intrat într-o nouă etapă, odată cu intensificarea cooperării, alinierea treptată în toate domeniile de politică ale acquis-ului UE și înregistrarea de progrese pe calea integrării în UE; salută progresele înregistrate de la începerea, în iulie 2024, a procesului bilateral de examinare analitică și recenta închidere a examinării analitice pentru grupurile tematice 1 (elemente fundamentale) și 2 (piața internă); salută și sprijină ambiția guvernului Republicii Moldova de a deschide în lunile următoare negocierile privind grupul tematic 1 (elemente fundamentale), grupul tematic 2 (piața internă) și grupul tematic 6 (relațiile externe), precum și de a finaliza procesul de examinare analitică până la sfârșitul anului 2025; solicită Comisiei să își intensifice sprijinul acordat guvernului Republicii Moldova, pentru a asigura realizarea cu succes a acestor obiective-cheie; încurajează Consiliul să adopte o abordare bazată pe merit în deciziile sale privind procesul de negociere al Republicii Moldova; regretă conferirea unui caracter bilateral și instrumentalizarea procesului de aderare la UE, cum ar fi opoziția guvernului ungar față de deschiderea negocierilor privind grupurile tematice 1, 2 și 6, ceea ce a dus la o întârziere și servește obiectivului Rusiei de a obstrucționa integrarea europeană a regiunii;
3.	consideră că capacitatea Republicii Moldova de a-și consolida progresele actuale în ceea ce privește reformele legate de aderarea la UE și de a menține ritmul ambițios de aderare la UE va necesita sprijinul ferm și real al unei majorități parlamentare după alegerile din toamna anului 2025;
4.	observă că atât rezultatul referendumului constituțional privind aderarea la UE, desfășurat la 20 octombrie 2024, cât și rezultatul alegerilor prezidențiale din 20 octombrie 2024 și 3 noiembrie 2024 au confirmat sprijinul majorității populației din Republica Moldova pentru obiectivul țării de a adera la UE și pentru reformele proeuropene necesare; subliniază că acest referendum și alegerile s-au desfășurat cu profesionalism și cu un simț extraordinar al datoriei și devotamentului, în pofida unei campanii hibride masive a Rusiei și a reprezentanților săi, cu utilizarea a diverse instrumente, cum ar fi exploatarea strategică a platformelor de comunicare socială, conținutul generat de IA, „scurgerile” de documente false, intimidarea, care a presupus diverse forme de ingerință manipulatoare pentru a destabiliza țara, finanțarea ilicită a unor actori politici, cumpărarea voturilor, inclusiv prin instrumentalizarea de către Rusia a unei părți a clerului Mitropoliei Chișinăului și a Întregii Moldove, prin campanii de dezinformare și atacuri cibernetice desfășurate de Rusia; amintește că aceste atacuri au avut patru obiective esențiale: să divizeze societatea, să erodeze legitimitatea instituțiilor, să discrediteze actorii democratici și să promoveze influența Rusiei; salută rezultatul referendumului constituțional din 2024, care a consacrat în Constituția țării obiectivul ferm privind aderarea la UE; condamnă ferm încercările tot mai frecvente ale Rusiei, ale oligarhilor proruși și ale interpușilor locali plătiți de Rusia de a destabiliza Republica Moldova, de a provoca diviziuni în cadrul societății din această țară și de a submina direcția proeuropeană a țării prin atacuri hibride, instrumentalizarea aprovizionării cu energie, dezinformare, manipulare și campanii de intimidare care vizează organizațiile societății civile și mass-media independentă;
[bookmark: _Hlk194942091]5.	ia act de faptul că viitoarele alegeri parlamentare, prevăzute la 28 septembrie 2025, vor avea o importanță determinantă pentru continuarea traiectoriei proeuropene a Republicii Moldova; este preocupat de posibila intensificare a ingerințelor străine răuvoitoare și a atacurilor hibride, în special din partea Rusiei, înainte de alegeri; invită UE să își intensifice sprijinul, inclusiv sprijinul financiar și tehnic, pentru eforturile guvernului din Republica Moldova de a contracara astfel de ingerințe în procesul democratic al țării, inclusiv prin sancțiuni suplimentare, prelungirea și consolidarea mandatului și resurselor misiunii de parteneriat a UE în Republica Moldova (EUPM) și acordarea unui sprijin suplimentar în acest sens, precum și prin punerea la dispoziție a competențelor de specialitate pentru combaterea acțiunilor de manipulare a informațiilor și a ingerințelor străine (FIMI), cu scopul de a contracara amenințările hibride și a întări reziliența; solicită, de asemenea, intensificarea eforturilor autorităților din Republica Moldova și ale UE în sprijinul mass-mediei independente și al societății civile pro-democratice, pentru a permite jurnaliștilor de la nivel național și regional să combată acțiunile străine de manipulare a informațiilor și ingerințele străine și să îmbunătățească cultura digitală;
[bookmark: _Hlk196923727]6.	subliniază importanța comunicării strategice, a demascării și a combaterii discursurilor false promovate de Rusia cu privire la UE și la politicile sale, precum și a evidențierii beneficiilor concrete pe termen scurt și lung ale aderării la UE pentru toți locuitorii Republicii Moldova, acordându-se o atenție deosebită unor regiuni precum Găgăuzia, dar și comunităților dezavantajate socioeconomic din spațiile rurale; invită UE să își intensifice sprijinul pentru Republica Moldova în acest sens;
Reformele socioeconomice
7.	salută planul Comisiei de creștere pentru Republica Moldova, care vizează sprijinirea reformelor socioeconomice și fundamentale ale acestei țări și îmbunătățirea accesului acesteia la piața unică a UE; salută Mecanismul de reformă și creștere pentru Republica Moldova, care stă la baza planului de creștere și se ridică la 2,02 miliarde EUR, acesta fiind cel mai mare pachet de sprijin financiar acordat de UE Republicii Moldova de la independența sa; subliniază că acest mecanism oferă Republicii Moldova un sprijin nerambursabil în valoare de 520 de milioane EUR și o sumă maximă de 1,5 miliarde EUR sub formă de împrumuturi, cu o rată de prefinanțare de 18 %, ceea ce demonstrează recunoașterea de către UE a necesității stringente de a sprijini reformele și reziliența Republicii Moldova; invită Comisia să sprijine autoritățile din Republica Moldova în punerea în aplicare a agendei de reforme necesare pentru absorbția eficace a fondurilor acordate prin acest mecanism, asigurându-se că beneficiile acestui sprijin sunt resimțite rapid de cetățenii Republicii Moldova; așteaptă cu interes evaluarea anunțată a impactului produs de Mecanismul de reformă și creștere pentru Republica Moldova, sub forma unui document de lucru al serviciilor Comisiei, în termen de trei luni de la adoptarea regulamentului corespunzător;
8.	invită Comisia să includă fonduri de preaderare specifice pentru Republica Moldova, în valoare corespunzătoare, în următorul cadru financiar multianual al UE, precum și să înceapă pregătirea Republicii Moldova pentru utilizarea eficientă a viitoarelor fonduri de preaderare ca țară candidată la aderarea la UE nou-desemnată;
9.	reiterează faptul că sprijinul cetățenilor Republicii Moldova pentru integrarea europeană poate fi consolidat printr-o îmbunătățire concretă a mijloacelor de trai, prin consolidarea instituțiilor de stat și a administrației publice astfel încât acestea să utilizeze finanțarea proiectelor în mod eficace și să pună în aplicare și să asigure respectarea acquis-ului UE, asigurând un sistem solid de protecție socială, combătând corupția și influența oligarhică și asigurând tragerea la răspundere; invită autoritățile din Republica Moldova să continue implicarea semnificativă a organizațiilor societății civile, a diasporei, a grupurilor vulnerabile și a partenerilor sociali, inclusiv a sindicatelor, pentru a consolida încrederea în instituțiile și procesele democratice și pentru a întări sprijinul publicului larg față de reformele legate de aderarea la UE;
10.	evidențiază importanța organizațiilor societății civile în monitorizarea guvernanței și a progreselor legate de reformele ce țin de aderarea la UE, în promovarea transparenței, în apărarea drepturilor omului și în combaterea dezinformării și a influențelor externe răuvoitoare din partea actorilor politici care se opun reformelor și din partea interpușilor Rusiei;
11.	solicită reforme cuprinzătoare ale politicii sociale, care să vizeze sărăcia și emigrarea masivă și persistentă, să extindă acoperirea asistenței medicale, să îmbunătățească învățământul public, să îmbunătățească condițiile de muncă și să dezvolte sisteme adecvate de protecție socială; subliniază că dezvoltarea economică trebuie să fie incluzivă și sustenabilă, cu oportunități pentru întreprinderile mici și mijlocii; evidențiază necesitatea unor investiții sociale specifice destinate tinerilor din Republica Moldova și zonelor rurale, cu scopul de a reduce disparitățile regionale și a asigura coeziunea socială;
12.	solicită să se pună un accent deosebit pe participarea Republicii Moldova la programele sociale, educaționale și culturale ale UE, pentru a promova convergența socială, inovarea și progresele tehnologice;
13.	invită Republica Moldova să pună în aplicare agenda de reforme, care conține principalele reforme socioeconomice și fundamentale necesare pentru accelerarea creșterii și a competitivității economiei Republicii Moldova și pentru asigurarea convergenței acesteia cu UE, pe baza punerii în aplicare mai consistente a AA/DCFTA;
14.	solicită insistent să fie accelerată integrarea treptată a Republicii Moldova în UE și în piața unică prin continuarea alinierii cadrului său juridic și de reglementare la acquis-ul UE și prin asocierea țării la mai multe programe și inițiative ale UE, inclusiv prin acordarea statutului de observator funcționarilor și experților din Republica Moldova în organismele relevante ale UE, ceea ce ar aduce beneficii socioeconomice concrete chiar înainte ca țara să adere în mod oficial la UE; felicită Republica Moldova pentru includerea sa în zona geografică în care se aplică operațiunile zonei unice de plăți în euro, ceea ce facilitează transferurile în euro și reduce costurile pentru cetățenii și întreprinderile din Republica Moldova; salută includerea liberalizării serviciilor de roaming în versiunea actualizată a Acordului de asociere UE-Republica Moldova; salută progresele înregistrate recent de Republica Moldova în transpunerea acquis-ului privind roamingul și telecomunicațiile și își exprimă sprijinul pentru adoptarea rapidă a unei decizii privind includerea Republicii Moldova în zona UE în care se aplică „roamingul la prețurile de pe piața națională”; invită prestatorii de servicii să coopereze cu bună credință cu autoritățile din Republica Moldova în ceea ce privește realizarea roamingului la tarife naționale;
15.	salută reînnoirea, în iulie 2024, a măsurilor temporare ale UE de liberalizare a comerțului cu scopul de a sprijini economia Republicii Moldova, înlocuind pierderea comerțului cauzată de războiul de agresiune al Rusiei împotriva Ucrainei și de politicile sale neprietenoase față de Republica Moldova; solicită UE să ia rapid măsuri semnificative în vederea liberalizării permanente a contingentelor sale tarifare, pentru a asigura previzibilitatea și a crește atractivitatea Republicii Moldova pentru investitori;
16.	observă că recenta decizie a administrației SUA de a suspenda sprijinul acordat societății civile, mass-mediei independente, reformelor esențiale și proiectelor de infrastructură a creat noi nevoi stringente în Republica Moldova, în legătură cu care UE ar trebui să intervină; invită Comisia, în acest sens, să își majoreze finanțarea pentru instrumentele UE de sprijinire a democrației, cum ar fi Fondul european pentru democrație, și pentru alte proiecte esențiale care au fost finanțate până de curând de Agenția SUA pentru Dezvoltare Internațională (USAID) și de alte agenții ale SUA;
Drepturile omului

17.	ia act de progresele înregistrate de Republica Moldova în direcția realizării egalității de gen, inclusiv adoptarea Programului pentru promovarea și asigurarea egalității între femei și bărbați pentru perioada 2023-2027, și solicită continuarea eforturilor sale în acest sens, în special pentru a reduce diferența de remunerare între femei și bărbați, pentru a combate stereotipurile, discriminarea și violența de gen și pentru a crește reprezentarea femeilor în politică și în afaceri;
18.	salută eforturile autorităților din Republica Moldova de a combate violența împotriva femeilor și de a îmbunătăți protecția victimelor, în special adoptarea Programului național de prevenire și combatere a violenței împotriva femeilor și a violenței domestice pentru perioada 2023-2027; constată însă că aceste măsuri nu produc încă efectul scontat și, prin urmare, solicită crearea mai multor adăposturi pentru victimele violenței domestice, acordarea unei atenții corespunzătoare violenței împotriva femeilor de către sistemul de justiție, precum și modificarea politicilor și creșterea gradului de conștientizare în rândul bărbaților cu privire la violența de gen;
19.	invită guvernul Republicii Moldova să își intensifice eforturile, inclusiv punerea efectivă în aplicare a cadrului său legislativ, pentru a combate discriminarea rasială, marginalizarea, discursurile rasiste de incitare la ură și infracțiunile motivate de ură care îi vizează pe membrii grupurilor minoritare etnice, inclusiv pe romi;
20.	salută eforturile Republicii Moldova de a îmbunătăți drepturile comunității LGBTIQ+, întreprinse în ultimii ani;
21.	invită guvernul Republicii Moldova să își alinieze pe deplin legislația privind drepturile persoanelor cu dizabilități la acquis-ul UE și să ia măsuri pentru a soluționa problema sistemică a plasării copiilor cu dizabilități intelectuale în instituții psihiatrice;
Energia, mediul și conectivitatea
22.	condamnă instrumentalizarea energiei de către Rusia împotriva Republicii Moldova, cazul cel mai recent fiind oprirea aprovizionării cu gaze a regiunii Transnistria la 1 ianuarie 2025, cu încălcarea obligațiilor contractuale, fapt ce a provocat o criză gravă în regiune; salută propunerea promptă a Comisiei privind o strategie cuprinzătoare pentru independența și reziliența energetică a Republicii Moldova și pachetul său de sprijin în valoare de 250 de milioane EUR, care va reduce facturile la energie ale consumatorilor din Republica Moldova, inclusiv în regiunea Transnistria, va sprijini decuplarea Republicii Moldova de aprovizionarea cu energie din Rusia și va integra Republica Moldova pe piața energiei din UE; subliniază că UE și autoritățile din Republica Moldova trebuie să comunice efectiv în legătură cu pachetul substanțial al UE menit să soluționeze criza energetică din Republica Moldova;
23.	salută alinierea sectorului energetic din Republica Moldova la acquis-ul UE; invită guvernul Republicii Moldova să își continue eforturile, cu sprijinul UE, care include instrumentele disponibile în Mecanismul de reformă și creștere pentru Republica Moldova, în direcția diversificării surselor de aprovizionare cu gaze și energie electrică, să dezvolte conectivitatea, să sporească eficiența energetică și capacitatea sa internă de producție și stocare, precum și să realizeze progrese pe calea integrării sale depline pe piața energiei a UE, pentru a asigura securitatea și reziliența energetică a Republicii Moldova; subliniază importanța finalizării liniei electrice aeriene de 400 kV Vulcănești-Chișinău până la sfârșitul anului 2025, pentru a reduce dependența Republicii Moldova de infrastructura energetică din regiunea Transnistria; invită UE să mobilizeze resursele necesare pentru a contribui la compensarea pierderii de finanțare cauzate de retragerea sprijinului acordat de USAID pentru sectorul energetic al Republicii Moldova;
24.	felicită guvernul Republicii Moldova pentru progresele înregistrate privind decarbonizarea, eficiența energetică și tranziția către o economie verde, inclusiv dublarea ponderii energiei din surse regenerabile la 30 % până în 2030; încurajează UE și statele sale membre să continue să ofere sprijin financiar și competențe de specialitate în acest domeniu omologilor din Republica Moldova; salută adoptarea în 2023 a Programului național al Republicii Moldova de adaptare la schimbările climatice până în anul 2030 și a planului de acțiuni pentru implementarea acestuia; invită guvernul Republicii Moldova să adopte și să înceapă punerea în aplicare a planului său național privind energia și clima pentru perioada 2025-2030; observă că este important să se pună în aplicare angajamentele asumate în cadrul Foii de parcurs pentru decarbonizare adresată părților contractante la Comunitatea Energiei și să se pună în aplicare pachetul de monitorizare, raportare, verificare și acreditare, în vederea introducerii tarifării carbonului și a alinierii la sistemul UE de comercializare a certificatelor de emisii;
25.	consideră că extinderea coridorului Marea Baltică-Marea Neagră-Marea Egee (coridorul IX) din rețeaua transeuropeană de transport (TEN-T) pentru a include ruta Chișinău-Constanța-Varna-Burgas ar reprezenta o investiție strategică în infrastructura de transport a regiunii, îmbunătățind conexiunile și promovând creșterea economică, având în vedere extinderea UE către est și potențialul impact pozitiv al acestei extinderi asupra securității și stabilității regiunii, servind drept rută logistică esențială pentru NATO și consolidând autonomia geostrategică a UE;
Statul de drept și buna guvernare
26.	subliniază că reforma cuprinzătoare a justiției rămâne esențială pentru succesul reformelor democratice și al celor legate de aderarea la UE ale Republicii Moldova; recunoaște eforturile susținute ale Republicii Moldova de a construi un sistem judiciar independent, imparțial, responsabil și profesionist și de a încheia procesul de verificare până la sfârșitul anului 2026; solicită UE, prin urmare, să sprijine în continuare în mod activ reforma justiției și procesul de verificare atât a judecătorilor, cât și a procurorilor, inclusiv atragerea, formarea și recrutarea unor specialiști calificați în domeniul judiciar, precum și creșterea capacității judiciare;
27.	ia act de faptul că Republica Moldova a înregistrat progrese în combaterea și prevenirea corupției, dar subliniază că trebuie continuată lupta împotriva spălării banilor; salută intrarea în vigoare, în februarie 2024, a Programului național de integritate și anticorupție al Republicii Moldova pentru perioada 2024-2028; subliniază necesitatea de a se asigura o coordonare mai intensă între toate instituțiile-cheie de combatere a corupției și cele judiciare, pentru a se realiza reforme cuprinzătoare și pentru a se asigura faptul că aceste instituții dispun de resurse și capacități adecvate; subliniază că, pentru a se asigura încrederea publicului în reformele în curs, trebuie obținute rezultate în ceea ce privește urmărirea penală și condamnarea în cazurile de corupție;
28.	reamintește că este important să se continue ancheta și să se aducă în fața justiției persoanele responsabile de frauda bancară din 2014; salută faptul că, în urma unor eforturi îndelungate ale autorităților din Republica Moldova, Interpol l-a adăugat în cele din urmă pe unul dintre presupușii autori ai fraudei, Vladimir Plahotniuc, pe lista sa de persoane căutate la nivel internațional;
29.	salută adoptarea de către Republica Moldova, în 2023, a unei noi strategii naționale pentru prevenirea și combaterea traficului de persoane, aliniată la acquis-ul UE, precum și cooperarea Republicii Moldova cu Europol în combaterea traficului de droguri;

30.	își exprimă disponibilitatea de a continua să sprijine Parlamentul Republicii Moldova prin activități de sprijinire a democrației convenite de comun acord, care să răspundă nevoilor instituției, ale membrilor săi aleși și ale personalului său; subliniază importanța Parlamentului Republicii Moldova în promovarea dezbaterilor publice cu privire la viitorul european al țării și în obținerea unui consens general cu privire la reformele legate de aderarea la UE și în asigurarea legitimității democratice a acestora în rândul partidelor politice și în societate în general; evidențiază decizia din 10 martie 2025 de a deschide un birou al Parlamentului European la Chișinău pentru a consolida și mai mult angajamentul Parlamentului față de regiunea Parteneriatului estic;
Cooperarea în domeniul politicii externe și de securitate comune (PESC) și progresele înregistrate în soluționarea conflictului din Transnistria
31.	salută cooperarea consecventă a Republicii Moldova în chestiuni de politică externă și alinierea semnificativ mai mare a acesteia la pozițiile și măsurile restrictive ale UE în domeniul PESC, mai exact de la 54 % în 2022 la 86 % în 2024; invită Republica Moldova să îmbunătățească în continuare alinierea în acest sens, inclusiv în ceea ce privește măsurile restrictive aplicate Rusiei, și să continue cooperarea pentru a preveni eludarea sancțiunilor aplicate Rusiei și Belarusului în legătură cu războiul de agresiune al Rusiei împotriva Ucrainei;

32.	atrage atenția asupra faptului că Republica Moldova aduce o contribuție esențială la securitatea regională și europeană, inclusiv prin sprijinul său de neclintit pentru Ucraina de la începutul războiului de agresiune al Rusiei, de exemplu prin primirea refugiaților de război ucraineni și prin contribuțiile sale la mecanismul de protecție civilă al UE, de exemplu prin trimiterea unor echipe de pompieri pentru a combate incendiile forestiere puternice din Grecia;
33.	își exprimă sprijinul pentru EUPM în Republica Moldova și invită statele membre să contribuie cu experții și resursele financiare necesare, așteptându-se o posibilă intensificare a amenințărilor hibride; salută recenta prelungire a mandatului EUPM până în aprilie 2026; încurajează autoritățile din Republica Moldova să valorifice pe deplin competențele de specialitate ale EUPM pentru a-și spori gradul de pregătire, în special având în vedere ingerințele electorale repetate înainte de alegerile parlamentare din 28 septembrie 2025; solicită UE să extragă învățăminte din experiența dobândită în Republica Moldova, pentru a le utiliza în protejarea procesului electoral și a instituțiilor democratice din UE însăși; încurajează Serviciu European de Acțiune Externă și Comisia să utilizeze toate instrumentele disponibile ale UE în domeniul contracarării amenințărilor hibride pentru a continua să sprijine Republica Moldova, inclusiv prin desfășurarea promptă a unei echipe de răspuns rapid în caz de amenințări hibride; salută înființarea Centrului pentru Comunicare Strategică și Combaterea Dezinformării al Republicii Moldova, care va coordona lupta împotriva ingerințelor străine între diversele instituții din Republica Moldova, precum și înființarea Agenției Naționale pentru Securitate Cibernetică și a Institutului Național de Inovații în Securitatea Cibernetică; observă că Strategia națională de securitate a Republicii Moldova, adoptată în decembrie 2023, evidențiază aderarea la UE drept un obiectiv esențial și identifică pentru prima dată Rusia ca fiind sursa unor amenințări majore la adresa securității Republicii Moldova; subliniază importanța îmbunătățirii schimbului de informații și a cooperării în materie de informații cu privire la amenințările de securitate între Republica Moldova și UE și statele sale membre;

34.	își reiterează angajamentul deplin față de integritatea teritorială a Republicii Moldova și față de soluționarea pașnică a conflictului, bazată pe suveranitatea și integritatea teritorială a Republicii Moldova în limita frontierelor sale recunoscute la nivel internațional;

35.	salută inițiativele Comisiei de a include în pachetele sale de sprijin de urgență în domeniul energiei și un sprijin proactiv pentru regiunea Transnistria, precum și schimbul de informații și cooperarea practică dintre guvernul Republicii Moldova și autoritățile de facto din regiunea Transnistria pe parcursul crizei energetice cauzate de Rusia; salută progresele înregistrate în ceea ce privește condiționalitățile pentru Tiraspol în lumina recentului acord privind tranzitul gazelor și solicită punerea în aplicare deplină a acestor condiționalități, inclusiv eliberarea tuturor prizonierilor politici de către Tiraspol și desființarea punctelor de control ilegale rămase;

36.	salută disponibilitatea deosebită a Republicii Moldova de a contribui la politica de securitate și apărare comună a UE (PSAC) și faptul că Republica Moldova este prima țară care a semnat un parteneriat în materie de securitate și apărare cu UE; salută participarea activă și continuă a Republicii Moldova la misiunile și operațiunile UE în cadrul PSAC, și anume la Forța UE din Bosnia și Herțegovina (Operațiunea Althea) și la Misiunea UE de Formare în Somalia, interesul său față de participarea la proiectele PESCO și negocierile în curs privind un acord-cadru cu Agenția Europeană de Apărare; invită UE să includă Republica Moldova în programele sale de securitate și apărare și în alocările bugetare conexe, inclusiv în Programul privind industria europeană de apărare și în programul Pregătirea pentru 2030, permițând țării să participe la achizițiile publice comune, alături de statele membre;

37.	salută alocarea a 50 de milioane EUR pentru 2024 destinate modernizării capacităților de apărare ale forțelor armate ale Republicii Moldova în contextul provocărilor actuale în materie de securitate, prin intermediul Instrumentului european pentru pace (IEP); constată că Republica Moldova se situează pe locul doi în rândul beneficiarilor IEP, după Ucraina, cu un total de 137 de milioane EUR alocate începând din anul 2021; salută sprijinul anunțat de 60 de milioane EUR care urmează să fie acordat Republicii Moldova din bugetul IEP în 2025; invită statele membre să majoreze treptat finanțarea destinată Republicii Moldova în cadrul IEP, pentru a consolida și mai mult capabilitățile de apărare ale țării;
°
°	°
38.	încredințează Președintei sarcina de a transmite prezenta rezoluție Consiliului, Comisiei, Vicepreședintei Comisiei/Înaltei Reprezentante a Uniunii pentru afaceri externe și politica de securitate, precum și Președintei, Guvernului și Parlamentului Republicii Moldova.

